b'\n_START_ARTICLE_\nToma\xc5\xbe Kav\xc4\x8di\xc4\x8d\n_START_SECTION_\nTrenerska kariera\n_START_PARAGRAPH_\nPo koncu profesionalne igralske kariere se je kot trener prvi\xc4\x8d preizkusil v vlogi pomo\xc4\x8dnika Milanu Miklavi\xc4\x8du pri Gorici leta 1995, tam je ostal do leta 1997 in okusil tudi igranje med slovensko elito. Vrtnice so prvi\xc4\x8d v zgodovini postale dr\xc5\xbeavne prvakinje leta 1996, leto pozneje pa se je Kav\xc4\x8di\xc4\x8d pridru\xc5\xbeil ljubljanskemu klubu \xc4\x8crnu\xc4\x8de Factor v drugi ligi. Po kratki enoletni epizodi se je preselil na drugo stran prestolnice k Svobodi in tudi tam ostal eno leto. Kot trener je z amatersko ekipo MNZ Ljubljana leta 1999 kot prvi v zgodovini slovenskega nogometa nastopal na turnirju Uefa Regions Cup._NEWLINE_Po osvojenem 2. mestu v sezoni 1999-00 in zmago proti Neftchiju (3:1) v predkrogu pokala UEFA pod vodstvom Osmanovi\xc4\x87a je nekaj dni pred tekmo z AS Roma sedel na trenersko klop. Ob porazu 1:4 proti AS Romi Fabia Capella, kjer je v razprodanem \xc5\xa1portnem parku v Novi Gorici edini slovenski zadetek v tem paru prispeval Anton \xc5\xbdlogar, tekmo je s hat-trickom odlo\xc4\x8dil Marco Delvecchio, na povratnem obra\xc4\x8dunu pa sta po dvakrat zadela Vincenzo Montella in Francesco Totti ter prispevala k visoki zmagi (7:0). Prvo sezono v najelitnej\xc5\xa1em slovenskem tekmovanju je za\xc4\x8del pri svojem doma\xc4\x8dem klubu Beli krajini, toda po sezoni 2001-02 se je vrnil v ni\xc5\xbeji rang tekmovanja h Grosupljemu. Po \xc5\xa1e eni kratki epizodi je za\xc4\x8del \xc5\xbeeti svoje najve\xc4\x8dje trenerske uspehe in dvakrat v treh letih pomagal svojim ekipam do napredovanja v 1. SNL. Po tem, ko je prvi del sezone 2003-04 pre\xc5\xbeivel pri prvoliga\xc5\xa1u Ljubljani se je vrnil v Belo krajino in leta 2004 z Belokranjci napredoval med elito._NEWLINE_V sezoni 2004-05 se je Bela krajina ubranila pred izpadom, Kav\xc4\x8di\xc4\x8d pa je po dveh letih na\xc5\xa1el nov izziv in spet prevzel drugoliga\xc5\xa1a, tokrat \xc5\xa1e en svoj biv\xc5\xa1i klub Factor. Majhno lokalno mo\xc5\xa1tvo z ljubljanske Je\xc5\xbeice si je leta 2006 prvi\xc4\x8d priigralo vozovnico za 1. SNL. Toda Factorja Kav\xc4\x8di\xc4\x8d v prvoliga\xc5\xa1ki konkurenci ni vodil, vrnil se je v Belo krajino, ki jo je prevzel marca 2007. \xc4\x8crnomaljsko mo\xc5\xa1tvo se je spet borilo za obstanek in ob tem prekinilo najdalj\xc5\xa1i zmagoviti niz v zgodovini slovenskega dr\xc5\xbeavnega prvenstva, v zadnjih krogih so uspeli Belokranjci pod Kav\xc4\x8di\xc4\x8devim vodstvom ugnati Dom\xc5\xbeale, ki so kljub aprilskemu porazu z 0:1 v \xc4\x8crnomlju kmalu osvojile naslov. Bela krajina je izpadla in se dodatnim kvalifikacijam za obstanek pribli\xc5\xbeala na vsega to\xc4\x8dko, Kav\xc4\x8di\xc4\x8d, ki je bil le za\xc4\x8dasni trener, pa je od\xc5\xa1el k Livarju. V Ivan\xc4\x8dni Gorici se je v sezoni 2007-08 prvi\xc4\x8d igral prvoliga\xc5\xa1ki nogomet, tudi z novim trenerjem pa jim ni uspelo obstati med elito.\n_START_SECTION_\nSlovenija U-21\n_START_PARAGRAPH_\nFebruarja 2008 je prevzel slovensko reprezentanco do 21 let in z mo\xc5\xa1tvom U-20 je leta 2009 po visoki zmagi nad Italijo (4:0) potrdil zmago v pokalu Mirop, kjer so nastopale \xc5\xa1e izbrane vrste Hrva\xc5\xa1ke, Mad\xc5\xbearske in Slova\xc5\xa1ke. \xc4\x8cez dve leti je slovenska reprezentanca do 21 let za las ostala brez premierne uvrstitve na evropsko prvenstvo . Z varovanci, med katerimi so bili Kampl, Luka Krajnc, Haris Vu\xc4\x8dki\xc4\x87, Robert Beri\xc4\x87, Dejan Lazarevi\xc4\x87 in drugi, je v Ljudskem vrtu po zaslugi zadetka Lazarevi\xc4\x87a z enajstih metrov padla mlada reprezentanca \xc5\xa0vedske (2:1), a to ob zmagi \xc5\xa0vedov nad Ukrajinci v zadnjem krogu ni bilo dovolj za uvrstitev na prvo mesto oziroma v play-off, ki je Slovencem u\xc5\xa1el za dve to\xc4\x8dki. _NEWLINE_Kav\xc4\x8di\xc4\x8d je na \xc4\x8delu reprezentance U-21 ostal \xc5\xa1e tri leta, ko so se \xc5\xbee za\xc4\x8deli pojavljati novi veliki talenti, denimo Andra\xc5\xbe \xc5\xa0porar in Benjamin Verbi\xc4\x8d. Proti koncu kvalifikacij za EP 2015 je h Kav\xc4\x8di\xc4\x8du s ponudbo pristopil kitajski drugoliga\xc5\xa1 Qingdao Jonoon, dolgoletni selektor mlade izbrane vrste pa se je od svojih varovancev poslovil na tekmi z Andoro, kjer je Slovenija slavila s 5:0. Po tekmi je bil njegov odhod na Kitajsko, do katerega je pri\xc5\xa1lo julija 2014, tudi potrjen.\n_START_SECTION_\nQingdao Jonoon\n_START_PARAGRAPH_\nKitajska Jia League (2. liga) je bila \xc5\xbee v teku, Kav\xc4\x8di\xc4\x8d pa je po prihodu v klub iz Qingdaa pripomogel k zelo dobremu zaklju\xc4\x8dku sezone. Boj za napredovanje v elitno Super League se je oran\xc5\xbenim izmuznil tudi po zaslugi kazenskega odvzema sedmih to\xc4\x8dk zaradi spornega januarskega prestopa Liuja Jiana. Njegova prva polna sezona se naslednje leto za\xc4\x8dela po na\xc4\x8drtih, toda Jonoon je hitro uti\xc5\xa1al kritike po porazu v prvem krogu s Harbinom Yitengom. Po porazu z 1:4 je bil Jonoon nepremagan na naslednjih devetih tekmah, ta niz se je za\xc4\x8del z zmago na mestnem derbiju s Qingdao Hainiujem, ko je Kav\xc4\x8di\xc4\x8devo mo\xc5\xa1tvo slavilo z 2:0._NEWLINE_Po desetih krogih so navija\xc4\x8di enega izmed ustanovnih \xc4\x8dlanov kitajske prve lige \xc5\xbee govorili o povratku med elito v drugem poskusu - Jonoon je prevzel vodstvo na lestvici z zmago nad Jiangxi Lianshengom (2:0). 12. julija je Jonoon po zadetku Quana Leija v 80. minuti \xc5\xa1e drugi\xc4\x8d v sezoni dobil derbi proti Hainiuju, a kljub zmagi z 1:0 in dobremu nizu rezultatov so Kav\xc4\x8di\xc4\x8da sredi julija umaknili iz ekipe, ko so se oran\xc5\xbeni \xc5\xa1e borili za napredovanje._NEWLINE_Na za\xc4\x8detku oktobra je potrdil, da skupaj s pomo\xc4\x8dnikom Robertom Englarom sporazumno zapu\xc5\xa1\xc4\x8data klub, ki je medtem padel na sedmo mesto v Jia League. Kav\xc4\x8di\xc4\x8d, ki ve\xc4\x8d mesecev ni treniral, je kljub vsemu ostal v obmorskem mestu, Jonoon pa je vse od kontroverzne odlo\xc4\x8ditve klubskega vodstva zmagal vsega enkrat in grozil mu je celo padec v drugo polovico lestvice. Na Kitajsko se je po koncu sodelovanja z Jonoonom vrnil \xc5\xbee naslednjo sezono, ko je 30. novembra prevzel Hunan Xiangtao.\n_START_SECTION_\nHunan Xiangtao\n_START_PARAGRAPH_\nV Yiyangu je spet zdru\xc5\xbeil mo\xc4\x8di z Englarom in slovenski trenerski dvojec je prevzel mo\xc5\xa1tvo, ki je v prej\xc5\xa1nji sezoni komajda obstalo v drugi ligi. Slovenski branilec Rok Elsner je bil med redkimi okrepitvami pred za\xc4\x8detkom nove sezone, v kateri je Hunan najprej na doma\xc4\x8di tekmi presenetljivo pri remiju brez zadetkov zadr\xc5\xbeal Beijing Renhe, ki naj bi se  boril za napredovanje med elito. Temu je sledila zmaga nad \xc5\xa1e enim mo\xc4\x8dnim mo\xc5\xa1tvom Dalian Yifangom. Kljub izklju\xc4\x8denemu nogometa\xc5\xa1u je Hunan iztr\xc5\xbeil remi (1:1) na tekmi s Tianjin Songjiangom, ki je pod vodstvom brazilskega trenerja Vanderleija Luxemburga sezono za\xc4\x8del z nekaj visokimi zmagami. Luis Carlos Cabezas je z enajstih metrov v sodnikovem podalj\xc5\xa1ku poskrbel za delitev to\xc4\x8dk. Po obetavnem za\xc4\x8detku je Guizhou Hengfeng Zhicheng premagal Hunan doma z 2:0 in Kav\xc4\x8di\xc4\x8d je v klubu iz Yiyanga izgubil prvo uradno tekmo. Sledilo je \xc5\xa1e ve\xc4\x8d porazov, skupaj z notranjimi nesoglasji, ki bi Hunan kmalu stali izpada \xc5\xbee leta 2015, pa je mo\xc5\xa1tvo padalo po lestvici navzdol. Kav\xc4\x8di\xc4\x8d je pred odhodom iz kluba ponudil svoj odstop in dobil tudi ponudbo klubskega vodstva, da postane svetovalec. Pred povratkom v Slovenijo naj bi bil v kombinacijah za mesto \xc4\x8dlanske reprezentance Slovenije, kandidat za predsednika Evropske nogometne zveze (Uefa) in predsednik NZS Aleksander \xc4\x8ceferin naj bi iskal naslednika selektorja Katanca, kandidat pa naj bi bil poleg Kav\xc4\x8di\xc4\x8da le \xc5\xa1e Edoardo Reja.\n_START_SECTION_\nSlovenija\n_START_PARAGRAPH_\nSlovenski selektor Katanec je potrdil, da se je Kav\xc4\x8di\xc4\x8d na za\xc4\x8detku avgusta 2016 pridru\xc5\xbeil njegovemu strokovnemu \xc5\xa1tabu pred za\xc4\x8detkom kvalifikacij za SP 2018. Po remiju z 2:2 v Litvi je bila \xc5\xbee naslednja tekma s Slova\xc5\xa1ko izjemno pomembna v boju za drugo mesto in morebitno uvrstitev v dodatne kvalifikacije. Slovenija je v Ljubljani premagala Slovake zahvaljujo\xc4\x8d zadetku rezervista Roka Kronavetra, Katanec pa je tekmo izpostavil kot najbolje takti\xc4\x8dno pripravljeno v njegovi selektorski karieri. Tri dni kasneje so Slovenci presenetili \xc5\xa1e vodilne Angle\xc5\xbee in na stadionu Sto\xc5\xbeice z remijem brez zadetkov pri\xc5\xa1li do zaslu\xc5\xbeene to\xc4\x8dke, zgodovinske prve na obra\xc4\x8dunih z Oto\xc4\x8dani, ki so brez zmage na kvalifikacijski tekmi ostali prvi\xc4\x8d po letu 2013.Krivulja se je po vzpodbudnih rezultatih nato obrnila navzdol, poraz na Hampden Parku s \xc5\xa0kotsko je bil prvi po devetih mesecih (0:1), \xc5\xa1e eno neuspe\xc5\xa1no gostovanje na Slova\xc5\xa1kem in \xc5\xa1e en poraz z 0:1 pa je Slovenijo spustil na \xc4\x8detrto mesto na lestvici. Po porazu na Wembleyju (0:1) je Slovenija s \xc5\xa0kotsko v Ljubljani remizirala z 2:2 in ostala brez uvrstitve v dodatne kvalifikacije. Katanec je na novinarski konferenci po tekmi, ki naj bi bila njegova zadnja na klopi dr\xc5\xbeavne izbrane vrste, javno razkril dogovor z NZS glede svojega naslednika. \xc5\xbde ob Kav\xc4\x8di\xc4\x8devem prihodu avgusta 2016 naj bi bilo dogovorjeno, da bo Katanca nasledil ravno nekdanji selektor mlade reprezentance.Predsednik NZS Radenko Mijatovi\xc4\x87 je s Kav\xc4\x8di\xc4\x8dem opravil preliminarne pogovore glede prevzema prostega mesta selektorja, obenem pa naj bi se sestal tudi z ostalimi kandidati: nekdanjim selektorjem Kekom, Robertom Prosine\xc4\x8dkim, Edoardom Rejo in Slavoljubom Muslinom, medtem ko sta se je v medijih omenjala tudi mariborska sodelavca Darko Milani\xc4\x8d in Zlatko Zahovi\xc4\x87.Reprezentanca v novembrskem terminu ni igrala prijateljskih tekem, med \xc4\x8dakanjem na odlo\xc4\x8ditev NZS pa so nekateri \xc4\x8dlanski reprezentanti, med njimi kapetan Bo\xc5\xa1tjan Cesar, Kampl in Verbi\xc4\x8d, podprli Kav\xc4\x8di\xc4\x8da v boju za selektorski stol\xc4\x8dek. Na novinarski konferenci 4. decembra je NZS potrdila, da je izvr\xc5\xa1ni odbor na predlog predsednika Mijatovi\xc4\x87a izbral Kav\xc4\x8di\xc4\x8da za Katan\xc4\x8devega naslednika.'